
   Innledning
  

  
   I denne boken presenteres 35 teorier som har relevans for barnevernfaglig arbeid.
  

  
   Noen av teoriene er aktuelle uansett hvilken funksjon man har innen barne­vernet. Andre har særlig relevans for et bestemt innsatsområde. Utbredelsen av teoriene varie­rer. Noen er kjente og anvendes av mange barnevernansatte. Andre har til nå fått mindre oppmerksomhet. Teoriene varierer også i størrelse. Noen er store, noen er mellomstore og noen er små. Eksempelvis er psyko­dynamisk teori en svært omfattende teori, mens antrozoologi er en mindre teori.
  

  
   Enkelte av teoriene som presenteres i boken, er et slags felleseie for flere yrkes­grup­per som arbeider med barn. Eksempelvis trenger også de som arbeider i barne­hager, skoler eller pedagogisk-psykologisk tjeneste, innsikt i logisk konstruktivisme. Andre teorier, eksempelvis tilknytningsteori og mentaliserings­teori, har særskilt aktualitet i barnevernet.
  

  
   Det store antall teorier som er tatt med i boken, reflekterer en erkjennelse av at barne­vernet er et komplekst fagfelt. Den som skal virke innen dette på kvalifisert vis, må beherske flere ulike betraktningsmåter og metoder. Jeg har forsøkt å vise hvordan den barnevernansatte både kan alternere mellom ulike teorier og anvende teorier i kombinasjon. Det har også vært en ambisjon å vise noen av de uenigheter som eksisterer innen fagfeltet og at ulike teorier kan stå i klar motsetning til hverandre.
  

  
   Målgruppene for boken er studenter som kvalifiserer seg til arbeid i barne­vernet, barnevernansatte som vil tilegne seg mer kunnskap, forskere innen fagfeltet og alle andre som ønsker innsikt i barnevernets teorier.
  

  
   Det første kapitlet i boken er et introduksjonskapittel som rommer grunnleggende betraktninger om faglige teorier og teorianvendelse. Det siste kapitlet rommer en oppsummerende refleksjon omkring teorimangfoldet innen barnevern­feltet. Alle de øvrige kapitlene rommer presentasjoner av teorier. De fleste kapitlene er viet til kun én teori. Unntakene er kapittel 2, som omhandler empirisme, svak nativisme og sterk nativisme, og kapittel 21, som omhandler de ulike systemteoriene.
  

  
   I rekken av kapitler eksisterer det flere klynger ved at kapitler med beslektede teorier er samlet. Kapittel 6, 7, 8 og 9, som omhandler henholdsvis psyko­dynamisk teori, objektrelasjonsteori, tilknytningsteori og mentaliseringsteori, er en slik klynge. Kapittel 10, 11, 12 og 13, som omhandler henholdsvis klassisk atferdsteori, operant atferdsteori, sosial læringsteori og kognitiv atferdsteori, er en annen. En tredje klynge er kapittel 14 og 15. Det første omhandler humanistisk pedagogikk og det andre empower­ment­teori.
  

  
   Innledningsvis i alle kapitlene om teorier presenteres den, eller de, som har utviklet den aktuelle teorien. Lengden på disse levnetsbeskrivelsene varierer. Noen av teoretikerne har spesielle livserfaringer som kan ha innvirket på teoriutforming, og som derfor er tatt med i framstillingen. Eksempelvis kaster kunnskap om John Bowlbys barndoms­erfaringer lys over tilknytningsteorien. Noen har levd i en spesiell epoke og må forstås i lys av begivenheter eller idémessige strømninger i sin samtid. Eksempelvis forstås Lawrence Kohlbergs teori bedre når vi vet at den ble utformet i skyggen av andre verdenskrig.
  

  
   Enkelte av teoretikerne beskrives litt grundigere fordi de er størrelser i fag­historien som både forskere og yrkesutøvere bør ha nærmere kjennskap til. Eksempel­vis bør alle som skal studere, eller arbeide med, utsatte barn, vite hvordan Anna Freud, John Bowlby og Jean Piaget ble pionerer i studiet av barns utvikling.
  

  
   I presentasjonen av den enkelte teori gjøres det rede for sentrale begreper, forklaringer og metoder. Det legges vekt på å få fram hvordan teorien kan være nyttig for den som skal hjelpe utsatte barn og deres familier. Jeg har søkt å kombinere en enkel idealtypisk beskrivelse med en mer dyptgripende framstilling ved først å beskrive det mest grunnleggende, for deretter å utdype spesielle elementer. For lesere som vil fordype seg, rommer boken en rekke referanser til aktuelle tekster. Noen kapitler rommer en presentasjon av kritikk som er fremsatt mot den aktuelle teorien. I de fleste kapitlene gjør jeg rede for slektskap mellom teorier. Slike slektskap kan dreie seg om at en bestemt teori er en videreutviklet versjon av en annen, eller en syntese av flere andre teorier.
  

  
   For å gjøre teksten tilgjengelig for flere lesere forklares en rekke faguttrykk. I de fleste tilfeller gjøres dette der hvor uttrykket først anvendes, men i noen tilfeller har det vært nødvendig å ta et ord i bruk før det har passet å legge inn en forklaring. Bak i boken finner du en stikkordliste hvor det vises til siden hvor forklaringen er.
  

  
   Noen faguttrykk uttrykker begreper
   
    
     
      1
     
    
   
   som vanlige mennesker ikke har. Et eksempel på et slikt fagord er
   
    animisme
   
   . Som vi skal se i kapittel 3, brukes dette om at barn i en viss alder tillegger ikke-levende ting evnen til å tenke og til å føle. Andre faguttrykk finnes det synonymer for i allmennspråket, eksempelvis ordet
   
    deprivasjon
   
   
    
    
   
   , som betyr understimulering, ordet
   
    amnesi
   
   , som betyr hukommelsessvikt, og ordet
   
   
   
    predikere
   
   , som betyr å forutsi. Slike doble sett av ord er et resultat av den ordimport som skjer når forskere eller barnevernansatte leser faglitteratur på andre språk eller samarbeider med kollegaer i andre land. I samtaler med, og i tekster til, klienter bør man fortrinnsvis velge ordvariantene fra allmennspråket, men for å kunne virke i faget på seriøst vis trenger man å kjenne også de spesielle fagordene. Man vil støte på disse i fagbøker, fagartikler, utredningsrapporter og i faglige samtaler.
  

  
   Noen faguttrykk er flertydige, det vil si at de har mer enn én betydning. Dette kan tidvis skape hodebry eller misforståelser. I flere av kapitlene gjøres det rede for alternative betydninger av bestemte ord.
  

  
   Kjært barn har mange navn, heter det. En rekke teorier benevnes med flere uttrykk. Eksempelvis kalles atferdsteori også
   
    læringspsykologi
   
   ,
   
    læringsteori
   
   og
   
    behaviorisme
   
   , og psykodynamisk teori kalles også
   
    psykoanalytisk teori
   
   og
   
    psyko­analyse
   
   . I noen tilfeller brukes en adjektivert form av navnet til den som har formulert en teori som benevnelse på den aktuelle teorien. Eksempler på dette er
   
    freudiansk teori
   
   ,
   
    skinneriansk teori og kohlbergiansk teori
   
   , jamfør henholdsvis Sigmund Freud, Burrhus Frederic Skinner og Lawrence Kohlberg. Der hvor det eksisterer flere alternative betegnelser på en teori, nevnes disse i første del av det aktuelle kapitlet.
  

  
   Flere steder i teksten angis aldersperioder. Det er vanlig å skille mellom spedbarns­alder og småbarnsalder.
   
    
     
      2
     
    
   
   Spedbarnsalderen er det første leveåret, mens småbarns­alderen er andre og tredje leveår. Videre er det vanlig å skille mellom barnealderen og ungdomsalderen. Det første er årene fram til fylte 12 år. Det andre er årene fra man fyller 12 til man fyller 18.
  

  
   Samtidig som det er vanlig å skille mellom barn og ungdom, altså framstille dette som sidestilte kategorier, skjer det ofte at ungdom framstilles som en underkategori av kategorien barn. En slik klassifisering anvendes i lov om barnevern, som jo omhandler aldersspennet 0–18 år, og i spesielle tilfeller gjelder helt fram til fylte 25 år. Også i utsagn og tekster om strafferettsalder beskrives ungdommer som store barn. Da strafferetts­alderen i 1990 ble hevet fra 14 år til 15 år, ble det framholdt at et sivilisert samfunn ikke bør plassere barn i fengsel. Ordet
   
    barn
   
   er altså flertydig. Det kan bety et menneske som er under 12 år, eller det kan bety et menneske som er under 18 år. Flere steder i teksten bruker jeg ordet i den siste betydningen for å få til enklere setninger, altså for å slippe formuleringer som «barn og ungdom» eller «barn og unge». Der hvor det kun er snakk om personer som er mer enn 12 år, bruker jeg ordet
   
    ungdom
   
   .
  

  
   [image: Figure]
   
    
     Figur 01
    
    Aldersinndeling
   

  

  
   Når man fokuserer på noe, vil noe annet uvilkårlig gli bort fra oppmerksom­heten.
  

  
   I bøker som har en tematisk disposisjon, eksempelvis ved å ha kapitler om utviklingsområder, problemtyper eller deler av hjelpeapparatet, vil en bestemt teori kunne dukke opp i flere av kapitlene. Leseren får en helhetlig presentasjon av de ulike temaene, samtidig som framstillingen av den enkelte teori blir fragmentarisk, altså oppstykket og usammenhengende. En bok som denne, som har en «teoretisk» disposisjon, gir innsikt i enkeltteorier og oversikt over teori­mangfoldet. Framstillingen av temaer blir imidlertid fragmentarisk.
  

  
   Boken er et resultat av et omfattende forskningsarbeid som har foregått over flere år. Arbeidet har bestått i å studere tekstene til aktuelle teoretikere, til etterfølgere av disse og til kommentatorer. Jeg har også intervjuet forskere og andre fagpersoner.

   I arbeidet med den enkelte teori har jeg søkt å etterspore og vurdere både idémessige forutsetninger og empiriske studier teorien er basert på.
  

  
   
    
     
      
       1
      
     
     Se kapittel 4 om hva begreper er.
    

   

   
    
     
      
       2
      
     
     I engelsk litteratur brukes ordet
     
      infant
     
     om spedbarn og ordet
     
      toddler
     
     om småbarn.

     Følgende har her bidratt med viktige opplysninger: Matthew Lipman ved Montclair State University, Donald Reed ved Wittenberg University, Tatiana Korableva og Vladimir Morozov ved Makarenko-museet i Moskva, Elena Ilaltdin og Anatoly Frolov ved universitetet i Nizjnij Novgorod, Jens Bay og Bodil Glad ved Træningsskolens arbejds­markeds­uddannelser, Gunnar Engen ved Tyrilikollektivet, John White ved University of London, Jana Mohr Lone og Sara Goering ved University of Washington, Claire Cameron ved University of London, Beate Børresen ved OsloMet og Claire Cassidy ved University of Strathclyde. Jeg er svært takknemlig for den imøtekommenhet som alle disse har vist.

